[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.1.2007

COM(2007) 28 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ανακοίνωση σχετικά με την υλοποίηση του πολυετούς κοινοτικού προγράμματος για τη βελτίωση της πρόσβασης, της χρηστικότητας και της αξιοποίησης του ψηφιακού περιεχομένου στην Ευρώπη(πρόγραμμα eContentplus)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ανακοίνωση σχετικά με την υλοποίηση του πολυετούς κοινοτικού προγράμματος για τη βελτίωση της πρόσβασης, της χρηστικότητας και της αξιοποίησης του ψηφιακού περιεχομένου στην Ευρώπη(πρόγραμμα eContentplus)(Κείμενο που ενδιαφέρει τον ΕΟΧ)

1. ΕΙΣΑΓΩΓΗ

Η παρούσα ανακοίνωση καταρτίστηκε σε ανταπόκριση της απαίτησης που καθορίζεται στο άρθρο 5 παράγραφος 3 της «απόφασης αριθ. 456/2005/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 2005, σχετικά με την καθιέρωση πολυετούς κοινοτικού προγράμματος για τη βελτίωση της πρόσβασης, της χρηστικότητας και της αξιοποίησης του ψηφιακού περιεχομένου στην Ευρώπη» (πρόγραμμα eContentplus), όπου αναφέρεται ότι «η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, το αργότερο μέχρι τα μέσα του 2006, έκθεση σχετικά με την υλοποίηση των γραμμών δράσης του άρθρου 1, παράγραφος 2. Στο πλαίσιο αυτό, η Επιτροπή υποβάλλει έκθεση με αντικείμενο τη συνέπεια του ποσού για την περίοδο 2007-2008 προς τις δημοσιονομικές προοπτικές.»

Το δημοσιονομικό πλαίσιο του προγράμματος ορίζεται στην απόφαση ως εξής (άρθρο 6) :

- Το δημοσιονομικό πλαίσιο για την εκτέλεση των κοινοτικών δράσεων που προβλέπονται από την παρούσα απόφαση, για την περίοδο από την 1η Ιανουαρίου 2005 έως την 31η Δεκεμβρίου 2008, καθορίζεται σε 149 εκατ. ευρώ.

- Ποσό ύψους 55,6 εκατ. ευρώ προβλέπεται για την περίοδο έως την 31η Δεκεμβρίου 2006 (παρ. 1).

- Για την περίοδο μετά την 31η Δεκεμβρίου 2006, το ποσό θεωρείται ότι επιβεβαιώθηκε εφόσον είναι συνεπές, για το στάδιο αυτό, προς τις δημοσιονομικές προοπτικές που ισχύουν για την περίοδο η οποία αρχίζει το 2007 (παρ.2).

2. Οι στοχοι του προγραμματος ECONTENTPLUS

Ο τομέας του περιεχομένου στην Ευρώπη διαδραματίζει μείζονα ρόλο στην εξέλιξη προς την κατεύθυνση της κοινωνίας και οικονομίας της πληροφορίας και της γνώσης. Το πρόγραμμα eContentplus θα βελτιώσει την πρόσβαση, τη χρηστικότητα και την αξιοποίηση του ψηφιακού περιεχομένου, αναγνωρίζοντας το ευρύ δυναμικό που προσφέρει το ήδη υφιστάμενο ψηφιακό περιεχόμενο στην Ευρώπη. Θα διευκολύνει τη δημιουργία και τη διάδοση της πληροφορίας σε κοινοτικό επίπεδο. Το πρόγραμμα συμβάλλει στην επίτευξη των στόχων της πολιτικής της Επιτροπής όπως ανακοινώθηκαν στην πρωτοβουλία “i2010 – Ευρωπαϊκή κοινωνία της πληροφορίας για την ανάπτυξη και την απασχόληση”, ιδιαίτερα στην ανάδυση «επικοινωνιών υψηλού ζωνικού εύρους, πλούσιου και ποικίλου περιεχομένου και ψηφιακών υπηρεσιών”.

Για το σκοπό αυτό επελέγησαν στο πρόγραμμα τρία επιμέρους πεδία δημόσιου ενδιαφέροντος, όπου διατίθεται ιδιαίτερα μεγάλο ποσό δεδομένων συνολικά στον δημόσιο τομέα. Τα πεδία αυτά είναι οι γεωγραφικές πληροφορίες, το εκπαιδευτικό περιεχόμενο και το πολιτιστικό, επιστημονικό και ακαδημαϊκό περιεχόμενο

Οι γεωγραφικές ή χωρικές πληροφορίες προσφέρουν ευρύ δυναμικό για εφαρμογές που επηρεάζουν την καθημερινή ζωή· τα δεδομένα αυτά καθιστούν, π.χ., δυνατά τα συστήματα πλοήγησης, διευκολύνουν τα συστήματα διαχείρισης των δημόσιων συγκοινωνιών και καθιστούν εφικτή την καλύτερη χωροταξική διαχείριση. Η κατάσταση των χωρικών πληροφοριών στην Ευρώπη χαρακτηρίζεται από κατακερματισμό των δεδομένων και των πηγών, από ασυνέχεια όσον αφορά τη διαθεσιμότητά τους, από έλλειψη εναρμόνισης και συμβατότητας μεταξύ των δεδομένων σε διαφορετικές γεωγραφικές κλίμακες, καθώς και από αλληλεπικαλύψεις όσον αφορά τη συλλογή των πληροφοριών. Από την άποψη αυτή το πρόγραμμα έχει καταλυτικό ρόλο, δεδομένου ότι θα δημιουργήσει καλύτερους όρους για την πρόσβαση, επανάχρηση και αξιοποίηση του ψηφιακού υλικού, βάσει του οποίου θα είναι δυνατή η δημιουργία προϊόντων και υπηρεσιών προστιθέμενης αξίας σε ολόκληρη την Ευρώπη.

Άφθονο εκπαιδευτικό ψηφιακό περιεχόμενο είναι διαθέσιμο, σε πολλούς μορφότυπους, τόσο στο διαδίκτυο όσο και σε ψηφιακές βιβλιοθήκες αποθήκευσης. Ωστόσο πολλαπλοί φραγμοί παρεμποδίζουν την αποδοτική περαιτέρω χρήση του περιεχομένου αυτού για προηγμένους εκπαιδευτικούς σκοπούς. Πολλές φορλες παρατηρείται, παραδείγματος χάριν, ασυνάρτητη χρήση τεχνολογικών λύσεων, ενώ και τα οργανωτικά και παιδαγωγικά πλαίσια είναι συχνά ανεπαρκή για την υποστήριξη πολυγλωσσικής και πολυπολιτισμικής πρόσβασης και χρήσης ψηφιακού περιεχομένου για μαθησιακούς σκοπούς. Με το πρόγραμμα eContentplus θα χρηματοδοτηθούν δραστηριότητες που θα διευκολύνουν σχολεία, πανεπιστήμια, φοιτητές, καθώς και άλλους συντελεστές που συμμετέχουν στην εκπαιδευτική διαδικασία, να έχουν πρόσβαση και χρήση που ανταποκρίνονται στις ανάγκες, τη γλώσσα και τον πολιτισμό τους. Θα επιδιωχθεί η δημιουργία των απαραίτητων δομών και συνθηκών ώστε να αναδυθούν πανευρωπαϊκές εκπαιδευτικές υπηρεσίες, οι οποίες θα βασίζονται σε πολυγλωσσική πρόσβαση και θα είναι ανοιχτές σε διάφορα εκπαιδευτικά και ακαδημαϊκά περιβάλλοντα.

Στο πεδίο του πολιτιστικού, επιστημονικού και ακαδημαϊκού περιεχομένου, το πρόγραμμα eContentplus μπορεί να συβάλει ουσιαστικά στην εμβληματική πρωτοβουλία του i2010 που αφορά τις ψηφιακές βιβλιοθήκες και πραγματεύεται την ψηφιοποίηση, την επιγραμμική προσβασιμότητα και τη διαφύλαξη της ευρωπαϊκής πολιτιστικής και επιστημονικής κληρονομιάς. Η Επιτροπή έχει ανακοινώσει ότι, έως το 2010, τουλάχιστον 6 εκατ. ψηφιακά αντικείμενα θα καταστούν προσβάσιμα και αναζητήσιμα μέσω ενιαίου ευρωπαϊκού σημείου πρόσβασης. Το πρόγραμμα eContentplus θα συγχρηματοδοτήσει έργα που εντάσσονται στο πλαίσιο της πρωτοβουλίας για τις ψηφιακές βιβλιοθήκες, ώστε να υπάρξει ολοκληρωμένη πρόσβαση στο πολιτιστικό και το επιστημονικό περιεχόμενο, καθώς και για να καταστεί ευκολότερη η χρήση μέσα σε επιγραμμικό περιβάλλον. Τα έργα θα διαθέτουν σημαντική ευρωπαϊκή προστιθέμενη αξία και πεδίο εφαρμογής, και θα αφορούν θέματα όπως η διαλειτουργικότητα μεταξύ ψηφιοποιημένων συλλογών σε ευρωπαϊκά ιδρύματα πολιτιστικής κληρονομιάς, καθώς και η πολυγλωσσική πρόσβαση στις σχετικές συλλογές.

Οι δραστηριότητές του προγράμματος θα αναπτυχθούν σε δύο φάσεις σύμφωνα με το δημοσιονομικό πλαίσιο που προσδιορίζεται στη σχετική απόφαση. Κατά την πρώτη διετή περίοδο θα δημιουργηθεί μια δέσμη συλλογών οι οποίες θα έχουν ενοποιηθεί και εμπλουτιστεί πέραν των εθνικών συνόρων. Κατά τη δεύτερη διετή περίοδο, η βάση αυτή θα πρέπει να διευρυνθεί και να συστηματοποιηθεί και·για το λόγο αυτό θα απαιτηθεί μεγαλύτερος προϋπολογισμός.

3. Καθεστως υλοποιησης του προγραμματος

Το πρόγραμμα eContentplus θα υλοποιηθεί από την Ευρωπαϊκή Επιτροπή. Τα κράτη μέλη εκπροσωπούνται στην επιτροπή διαχείρισης του eContentplus. Παρέχεται χρηματοοικονομική στήριξη μέσω επιχορηγήσεων και προμηθειώνών.

3.1. Ανταπόκριση στην πρόσκληση υποβολής προτάσεων του 2005

Στις 10 Σεπτεμβρίου 2005 δημοσιεύθηκε πρόσκληση υποβολής προτάσεων. Η ανταπόκριση ήταν μεγάλη: Παρελήφθησαν 238 προτάσεις (βλ. συνημμένο παράρτημα ). Η συνολική αιτηθείσα χρηματοδότηση ανήλθε σε 370 εκατ. ευρώ.

Οι αξιολογητές κατέταξαν 28 προτάσεις στην κατηγορία εξαιρετική ή πολύ καλή . Για τις 28 αυτές προτάσεις ζητήθηκε συνολική χρηματοδότηση ύψους 49.131.000 ευρώ. Ο διαθέσιμος προϋπολογισμός ανέρχεται σε 27.900.000 ευρώ. Κατά συνέπεια κατέστη δυνατή η χρηματοδότηση μόνον 19 από τις εν λόγω προτάσεις.

Οι προτάσεις αξιολογήθηκαν σύμφωνα με τα κριτήρια ανάθεσης «συμβολή στους στόχους της δράσης για το συγκεκριμένο πεδίο στόχευσης», «μέθοδος και τρόπος εργασίας», «ποιότητα των πόρων» και «πολυγλωσσικές και πολυπολιτισμικές πτυχές».

Στο πεδίο των γεωγραφικών πληροφοριών, για χρηματοδότηση επελέγησαν τρία έργα. Ένα από τα εν λόγω έργα είναι το EuroGeoNames (EGN). Στοχεύει στην ανάπτυξη διαλειτουργικής υπηρεσίας που θα συνδέει πληροφορίες σχετικά με επίσημες γεωγραφικές ονομασίες σε μια ολοκληρωμένη, πολυγλωσσική και ευρωπαϊκή εφαρμογή. Η πρόταση πραγματεύεται πλήρως τους στόχους του προγράμματος εργασιών καθώς συσσωρεύει σε διασυνοριακό επίπεδο γεωγραφικές πληροφορίες που τηρούνται σε εθνικές βάσεις δεδομένων. Μια ισχυρή κοινοπραξία με ευρύτερα αναγνωρισμένη εμπειρογνωμοσύνη και πείρα απέδειξε εν προκειμένω τη δυνατότητά της να εξασφαλίσει εργασιακές ρυθμίσεις υψηλής ποιότητας μέσα σε πολυγλωσσικό και πολυπολιτισμικό πλαίσιο.

Η ανταπόκριση στην πρόσκληση καταδεικνύει τη μεγάλη ζήτηση στο πεδίο του εκπαιδευτικού περιεχομένου ·θα χρηματοδοτηθούν τρία έργα. Οι εν λόγω προτάσεις έχουν τις δυνατότητες να συμβάλουν στην εμφάνιση εκπαιδευτικών υπηρεσιών σε πανευρωπαϊκή κλίμακα, καθιστώντας εφικτή την πολυγλωσσική και πολυπολιτισμική χρήση και περαιτέρω χρήση ψηφιακού περιεχομένου μάθησης με καλύτερη προσβασιμότητα. Λ.χ. το έργο CITER (Creation of a European History Textbook Repository, δημιουργία θησαυρού διδακτικών κειμένων ευρωπαϊκής ιστορίας) στοχεύει στη δημιουργία ψηφιακής βάσης για διδακτικά βιβλία ευρωπαϊκής ιστορίας, η οποία θα εστιάζεται στη δευτεροβάθμια εκπαίδευση. Η πρόταση παρουσιάζει ισχυρή ευρωπαϊκή διάσταση, δεδομένου ότι μπορεί να έχει σημαντικό αντίκτυπο στον τρόπο αντίληψης και διδασκαλίας της ιστορίας. Μπορεί να συμβάλει στην υπέρβαση αντιλήψεων που στηρίζονται σε εθνική σκοπιά ενώ θα μπορούσε να υποστηρίξει την προώθηση της ευρωπαϊκής διάστασης κοινών εμπειριών στην εκπαίδευση. Το πρόγραμμα εργασίας είναι καλά δομημένο και παρουσιάζει σαφή ιδέα για τις επιμέρους εργασίες που πρέπει να υλοποιηθούν. Η κοινοπραξία βασίζεται σε εξαιρετική εμπειρογνωμοσύνη και πόρους. Στο επίκεντρο της πρότασης αυτής βρίσκονται πολυγλωσσικές και πολυπολιτισμικές πτυχές.

Ο μεγαλύτερος αριθμός προτάσεων παρελήφθη στο πεδίο του πολιτιστικού και επιστημονικού/ακαδημαϊκού περιεχομένου · επελέγησαν 8 προτάσεις για χρηματοδότηση. Το έργο που επελέγη με τίτλο "European Digital Library" (EDL, ευρωπαϊκή ψηφιακή βιβλιοθήκη) αποτελεί τον κορμό για την ανάπτυξη της εμβληματικής πρωτοβουλίας του i2010 για τις ψηφιακές βιβλιοθήκες, καθώς επεκτείνει την υποδομή για τη συνεργασία ευρωπαϊκών εθνικών βιβλιοθηκών προσθέτοντας νέους εταίρους και συσσωρεύοντας περισσότερους πόρους στην υφιστάμενη δικτυακή πύλη ("The European Library"). Η EDL θα έχει σημαντικό αντίκτυπο σε ευρωπαϊκή κλίμακα καθώς θα διευρύνει την περαιτέρω χρήση των πόρων των εθνικών βιβλιοθηκών πέραν των συνόρων. Η απαιτούμενη εμπειρογνωμοσύνη συγκεντρώνεται στο πλαίσιο μιας εξαιρετικής κοινοπραξίας.

Άλλο ένα παράδειγμα αποτελεί το έργο DISMARC (DIScovering Music ARChives, ανακάλυψη μουσικών αρχείων), σκοπός του οποίου είναι να προσφέρει στους χρήστες τη δυνατότητα εντοπισμού ηχητικών εγγραφών από μεγάλους ευρωπαϊκούς ραδιοτηλεοπτικούς οργανισμούς, αρχεία και ινστιτούτα που έχουν αποθηκευμένο μεγάλο μέρος της ευρωπαϊκής ακουστικής κληρονομιάς. Ελάχιστες πληροφορίες σχετικά με τις εν λόγω εγγραφές είναι επί του παρόντος δημόσια προσβάσιμες. Η κοινοπραξία αποτελεί καλά ισορροπημένη σύνθεση δεξιοτήτων· περιγράφονται με σαφή τρόπο οι διαδικασίες διαχείρισης και εργασίας. Η πρόταση διαθέτει πολύ ισχυρή πολυπολιτισμική διάσταση.

Για χρηματοδότηση επελέγησαν επίσης πέντε θεματικά δίκτυα . Θα έχουν σαφείς ρόλους όσον αφορά την ευαισθητοποίηση σχετικά με τα οφέλη από τη χρησιμοποίηση ήδη υφιστάμενων προτύπων με την προώθηση βέλτιστης πρακτικής· συγκεντρώνουν βασικούς εμπειρογνώμονες στα αντίστοιχα πεδία (εκπαιδευτικό και πολιτιστικό περιεχόμενο και πληροφορίες του δημόσιου τομέα).

Το πρόγραμμα eContentplus προσέλκυσε σε μεγάλο βαθμό την προσοχή των ενδιαφερόμενων συντελεστών του ηλεκτρονικού περιεχομένου – δημόσια διοίκηση, πολιτιστικοί οργανισμοί, μουσεία, ινστιτούτα, βιβλιοθήκες και ακαδημαϊκούς κύκλους, πανεπιστήμια και σχολεία, ιδιωτικές εταιρείες, πάροχοι ΤΠΕ - σε ολόκληρη την Ευρώπη.

Το ενδιαφέρον και η συμμετοχή αναμένεται να αυξηθούν περαιτέρω με την πρόοδο στην υλοποίηση του προγράμματος, τις επαφές μεταξύ Επιτροπής και των ενδιαφερόμενων συντελεστών, τις δραστηριότητες των χρηματοδοτούμενων έργων και τη συγκρότηση θεματικών δικτύων που θα συνενώσουν τους διάφορους συντελεστές.

3.2. Εφαρμογή της πείρας που αποκτήθηκε κατά τη διαδικασία της πρόσκλησης για υποβολή προτάσεων του 2005

Η πρόσκληση του 2006 βασίζεται στην πείρα του 2005. Με δεδομένο τον διαθέσιμο προϋπολογισμό, στόχος είναι να παραληφθεί πολύ μικρότερος αριθμός προτάσεων αλλά με πολύ υψηλή ποιότητα.

Οι απαιτήσεις όσον αφορά τις προτάσεις έχουν οριστεί ανάλογα με τον παραπάνω στόχο. Έχουν δοθεί περαιτέρω διευκρινίσεις ως προς τα προαπαιτούμενα για ένα έργο υψηλής ποιότητας: η κοινοπραξία πρέπει να περιλαμβάνει παρόχους περιεχομένου, πρέπει να διασφαλίζεται η διαθεσιμότητα κρίσιμης μάζας περιεχομένου, πρέπει να επισημαίνονται οι ανάγκες των χρηστών και να καθίσταται δυνατή η ευρύτερη δυνατότητα αξιοποίησης των αποτελεσμάτων του έργου.

Έχει επίσης καθοριστεί η έκταση των δράσεων με βάση τις προτεραιότητες έπειτα από την πρώτη διαδικασία αξιολόγησης. Το εκπαιδευτικό περιεχόμενο εστιάζεταιι σε περιεχόμενο που χρησιμοποιείται για εκπαίδευση (με ταυτόχρονη παρουσία διδάσκοντος ή για εκπαίδευση εξ αποστάσεως) στο επίσημο εκπαιδευτικό σύστημα·το πολιτιστικό και επιστημονικό/ακαδημαϊκό περιεχόμενο εστιάζει στην ανάπτυξη διαλειτουργικών ψηφιακών βιβλιοθηκών, συνδέοντας διάφορου τύπους περιεχομένου που βρίσκονται στην κατοχή βιβλιοθηκών, μουσείων και αρχείων.

4. Δημοσιονομικες προοπτικές

Έπειτα από τη διοργανική συμφωνία σχετικά με το νέο δημοσιονομικό πλαίσιο που υπογράφηκε στις 17 Μαΐου, η Επιτροπή παρουσίασε την «αναθεωρημένη δέσμη» της, προσαρμόζοντας, όπου είναι απαραίτητο, υφιστάμενα και προτεινόμενα νομοθετικά μέτρα ώστε να τεθεί σε ισχύ η συμφωνία. Το ποσό που προβλέπεται σε αυτή τη δέσμη του eContentplus για τη χρονική περίοδο 2005 – 2008 ανέρχεται σε 149 εκατ. ευρώ, δηλαδή ακριβώς το ποσό που προβλέπεται στην απόφαση.

5. Συμπερασματα

Από την ανταπόκριση στην πρόσκληση υποβολής προτάσεων του 2005, τόσο ποιοτικά όσο και ποσοτικά, προκύπτει ότι, από την πλευρά των ενδιαφερόμενων συντελεστών ψηφιακού περιεχομένου, παραμένει ακόμα σημαντική η ζήτηση, η οποία δεν είναι δυνατό να ικανοποιηθεί.

Το προβλεπόμενο ποσό στην απόφαση για το πρόγραμμα που αφορά την περίοδο 2007 – 2008 είναι απαραίτητο για την περαιτέρω ανάπτυξη των δράσεων που έχουν αρχίσει το 2005 και για να αναπτυχθούν πλήρως τα αποτελέσματα του προγράμματος (ιδίως στο πεδίο των ψηφιακών βιβλιοθηκών).

Το ποσό της δημοσιονομικής προοπτικής που έχει καθοριστεί στην απόφαση για το πρόγραμμα, όσον αφορά τη χρονική περίοδο από την 1η Ιανουαρίου 2007 έως την 31η Δεκεμβρίου 2008 - δηλαδή 93,4 εκατομμύρια ευρώ - συμβαδίζει, στην εν λόγω φάση, με την την ισχύουσα δημοσιονομική προοπτική για την χρονική περίοδο που αρχίζει το 2007.

Παράρτημα: Συνοπτική αξιολόγηση των προτάσεων

Πεδίο στόχου / Δράση | Προτάσεις που αξιολογήθηκαν [1] |

Γεωγραφικά δεδομένα |

3.1.1 Ανάπτυξη της απαραίτητης τεχνολογικής υποδομής – στοχοθετημένα έργα | 29 |

3.2.2 Τόνωση του εμπλουτισμού των γεωγραφικών περιεχομένων - θεματικό δίκτυο | 4 |

Εκπαιδευτικό περιεχόμενο |

4.2.1 Τόνωση του εμπλουτισμού των εκπαιδευτικών περιεχομένων - έργα εμπλουτισμού περιεχομένου | 56 |

4.2.2 Τόνωση του εμπλουτισμού των εκπαιδευτικών περιεχομένων - θεματικά δίκτυα | 8 |

Πολιτιστικά και επιστημονικά/ακαδημαϊκά περιεχόμενα |

5.1.1 Ανάπτυξη της απαραίτητης τεχνολογικής υποδομής – στοχοθετημένα έργα | 58 |

5.2.1 Τόνωση του εμπλουτισμού των πολιτιστικών και επιστημονικών/ακαδημαϊκών περιεχομένων - έργα εμπλουτισμού περιεχομένου | 61 |

5.2.2 Τόνωση του εμπλουτισμού των πολιτιστικών και επιστημονικών/ακαδημαϊκών περιεχομένων – Θεματικά δίκτυα | 16 |

Ενίσχυση της συνεργασίας μεταξύ συντελεστών που ασχολούνται με το ψηφιακό περιεχόμενο |

6.1.1 Πληροφορίες του δημόσιου τομέα – Θεματικό δίκτυο | 3 |

ΣΥΝΟΛΟ | 235 |

[1] Ταρεις προτάσεις δεν ήταν επιλέξιμες, κατά συνέπεια δεν υποβλήθηκαν στη διαδικασία αξιολόγησης.